Broj: 711-I-1196-P-14-17/18-02-18

Zagreb, 20. lipnja 2018.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 2. i članka 39. stavka 1. i 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **u predmetu dužnosnice Kolinde Grabar-Kitarović, Predsjednice Republike Hrvatske,** na 15. sjednici, održanoj 20. lipnja 2018.g., donosi sljedeću:

**ODLUKU**

**Postupak za odlučivanje o sukobu interesa protiv dužnosnice Kolinde Grabar-Kitarović, Predsjednice Republike Hrvatske, neće se pokrenuti s obzirom da predmetne prijave podnesene protiv dužnosnice ne upućuju da bi dužnosnica počinila konkretnu radnju ili propust koja bi predstavljala moguću povredu odredbi ZSSI-a.**

Obrazloženje

Protiv dužnosnice Kolinde Grabar-Kitarović, Predsjednice Republike Hrvatske podnesena je dana 5. siječnja 2017.g. neanonimna prijava mogućeg sukoba interesa, koja je u knjizi ulazne pošte Povjerenstva zaprimljena pod brojem: 711-U-116-P-14/17-01-4. povodom koje se vodi predmet broj P-14/17.

U navedenoj prijavi u opširnom tekstu prijavitelj općenito ukazuje na korupciju u tijelima vlasti Republike Hrvatske u razdoblju od kad je na dužnost stupila dužnosnica Kolinda Grabar Kitarović, bez da navodi konkretan slučaj, radnje ili propuste dužnosnice.

Nadalje, u prijavi se navodi da je Republika Hrvatska sklopila s Europskom unijom dva ugovora kojima je odobrena dodjela namjenskih bespovratnih sredstava Republici Hrvatskoj i to ugovor 2014.g., kojim je dodijeljen iznos od 10.000.000.000,00 Eura za gospodarski razvoj te ugovor u 2015.g., kojim je dodijeljen iznos od 9.000.000.000,00 Eura za graditeljstvo, ali da je navedeni novac nestao. Iz navoda u prijavi proizlazi tvrdnja prijavitelja da je sudjelovao prilikom sklapanja navedenih ugovora kao ovlašteni zastupnik ili nekom drugom svojstvu te da mu nadležna tijela državne uprave odbijaju dostaviti ove ugovore, uslijed čega prijavitelj navodi da ne može ostvariti naknadu, koja mu nije isplaćena.

Nadalje, prijavitelj navodi da mu neodređene osobe prijete životu i zdravlju, kao i da su mu od strane nedefiniranih osoba nanesene tjelesne ozljede. Prijavitelj navodi da se vezano za opisanu situaciju bezuspješno obraćao Predsjednici Republike Hrvatske te Ministarstvu regionalnog razvoja i fondova EU. Zaključno, prijavitelj traži da se dužnosnica Kolinda Grabar Kitarović razriješi s dužnosti te da se raspišu novi izbori.

Ujedno, protiv dužnosnice Kolinde Grabar-Kitarović podnesena je dana 16. siječnja 2017.g. neanonimna prijava mogućeg sukoba interesa, koja je u knjizi ulazne pošte Povjerenstva zaprimljena pod brojem: 711-U-258-P-30/17-01-4. povodom koje je otvoren predmet broj P-30/17.

U prijavi se u bitnom ukazuje da se Povjerenstvo u medijski istaknutom predmetu, koji se vodi protiv dužnosnice Kolinde Grabar-Kitarović, bavi pitanjem je li dužnosnica bila na službenom ili privatnom putu u Sjedinjenim Američkim državama te ističe stav da je isto nepotrebno i nebitno. Prijavitelj navodi da je ukazao na navedeni predmet Povjerenstva kako bi uputio Povjerenstvo na okolnost da dužnosnica, po mišljenju prijavitelja, obnaša dužnost Predsjednice Republike Hrvatske, iako na istu dužnost u drugom krugu Izbora za Predsjednik održanim 2015.g. nije izabrana u skladu s člankom 97. Ustava Republike Hrvatske jer da nije izabrana apsolutnom većinom glasova birača izašlih na izbore, kada se uzme u obzir preko 60.000 glasača, za čije je glasačke listiće utvrđeno da su nevažeći.

Prijavitelj je uz prijavu te uz naknadno podnesene dopune prijave od 18. siječnja 2017.g., 25. siječnja 2017.g., 27. siječnja 2017.g. i 30. siječnja 2017.g. dostavio obilnu dokumentaciju koja u bitnom sadrži preslike njegovih predstavki raznim tijelima državne uprave, vezano za određeni sudski postupak u kojem je prijavitelj stranka te ukazao da je na iste dobio neodgovarajuće odgovore ili da odgovor nikad nije zaprimio. Prijavitelj u dopunama prijava ujedno ukazuje da tijela javne vlasti u Republici Hrvatskoj općenito ne funkcioniraju te da općenito ovo Povjerenstvo svojim djelovanjem služi kako bi se prikrio institucionalni kriminal u Republici Hrvatskoj.

Člankom 3. stavkom 1. točkom 1. ZSSI-a propisano je da je Predsjednik Republike Hrvatske dužnosnik u smislu navedenog Zakona. Povjerenstvo je uvidom u Registar dužnosnika utvrdilo da je Kolinda Grabar-Kitarović stupila na dužnost Predsjednice Republike Hrvatske dana 19. veljače 2015.g. te istu dužnost obnaša u mandatu 2015.-2020.g. Stoga je i dužnosnica Kolinda Grabar-Kitarović, povodom obnašanja navedene dužnosti, obvezna postupati sukladno odredbama ZSSI-a.

Člankom 39. stavkom 1. ZSSI-a, propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. Sukladno stavku 4. istog članka Zakona, podnositelju prijave jamči se zaštita anonimnosti. O pokretanju ili nepokretanju postupka Povjerenstvo donosi pisanu odluku.

Zaključkom Broj: 711-I-798-P-30/17-17-07-17 od 9. lipnja 2017.g., sukladno načelu ekonomičnosti postupka, spojeni su predmeti Povjerenstva broj P-14/17 i P-30/17 radi daljnjeg zajedničkog postupanja.

Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 3. istog članka propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana.

Člankom 2. stavkom 1. ZSSI-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa, a stavkom 2. istog članka Zakona propisano je da sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe na njegovu nepristranost u obavljanju javne dužnosti ili se osnovano može smatrati da privatni interes dužnosnika utječe na njegovu nepristranost u obavljanju javne dužnosti ili privatni interes dužnosnika može utjecati na njegovu nepristranost u obavljanju javne dužnosti.

Sukladno članku 1. stavku 2. ZSSI-a, svrha toga Zakona je sprječavanje sukoba interesa u obnašanju javnih dužnosti, sprječavanje privatnih utjecaja na donošenje odluka u obnašanju javnih dužnosti, jačanje integriteta, objektivnosti, nepristranosti i transparentnosti u obnašanju javnih dužnosti te jačanje povjerenja građana u tijela javne vlasti.

Postupci sukoba interesa protiv određenog dužnosnika pokreću se u skladu s propisanom svrhom ZSSI-a, ali vezano za određeno postupanje ili propust konkretnog dužnosnika u obnašanju njegove dužnosti, pa samim time, vezano za situaciju sukoba interesa u kojoj se našao konkretni dužnosnik odnosno vezano za počinjenje povrede neke od propisanih obveza, zabrana ili ograničenja, za koje je dužnosnik osobno odgovoran.

Obveza dužnosnika da u obnašanju javnih dužnosti postupaju sukladno načelima iz članka 5. ZSSI-a nije propisana potpuno apstraktno, već u kontekstu obveze dužnosnika da izbjegavaju svaki sukob interesa te da štite povjerenje građana u vlastitu nepristranost u obnašanju iste dužnosti odnosno da se ne dovedu u situaciju u kojoj bi kod građana mogao nastati opravdan dojam da je na njih u obnašanju dužnosti utjecao njihov privatni interes ili privatni interes povezane osobe.

Podaci navedeni u predmetnoj neanonimnoj prijavi od 5. siječnja 2017.g. su nerazumljivi, neprecizni i ne upućuju niti na jednu konkretnu radnju, propust ili situaciju vezanu za dužnosnicu, a koji bi ukazivali na moguću povredu ZSSI-a, odnosno na konkretno zabranjeno postupanje dužnosnika ili povredu načela obnašanja dužnosti niti da su privatni interesi utjecali na nepristranost i zakonitost obnašanja dužnosti Predsjednice Republike Hrvatske. Stoga se navodi iz predmetne prijave niti ne mogu ispitati u svrhu utvrđivanja vjerodostojnosti i osnovanosti prijave.

Predmetna neanonimna prijava od 16. siječnja 2017.g. i dopune iste prijave ne upućuju na neku konkretnu radnju ili propust dužnosnice koja bi predstavljala moguću povredu odredbi ZSSI-a.

Povjerenstvo nije nadležno u svojim postupcima ispitivati zakonitost izbora na kojima je pojedini dužnosnik izabran za obnašanje dužnosti

Slijedom navedenog, predmetne neanonimne prijave ne predstavljaju izvor saznanja o mogućem sukobu interesa odnosno mogućoj povredi odredbi ZSSI-a od strane dužnosnice Kolinde Grabar-Kitarović te je Povjerenstvo na temelju članka 39. stavka 1. ZSSI-a, donijelo odluku kao u izreci.

U odnosu na navode u prijavi od 5. siječnja 2017.g. o nemogućnosti dobivanja uvida u ugovore koji se spominju u prijavi, Povjerenstvo upućuje prijavitelja, ukoliko isti ugovori doista postoje, da se radi uvida u iste obrati tijelu državne uprave koje je bilo nadležno za njihovu evidenciju ili provedbu, na temelju odredaba Zakona o pravu na pristup informacijama („Narodne novine“, broj 25/13., 85/15.), ali da u zahtjevu precizno navede naziv Ugovora i datum njegova sklapanja. Obzirom na karakter ugovora koji se navodi u prijavi, nadležna tijela trebala bi biti Ministarstvo vanjskih i europskih poslova ili Ministarstvo regionalnog razvoja i fondova EU. Ukoliko zahtjev za uvid bude odbijen, upućuje se prijavitelj da može odluku kojom je odbijen njegov zahtjev pobijati pred Povjerenikom za informiranje. Povjerenstvo napominje da nije nadležno postupati povodom neuspješnog ostvarenja zahtjeva građana pojedinaca za uvidom u dokumente i druge informacije, kojima raspolažu tijela javne vlasti.

Ujedno, Povjerenstvo napominje prijavitelju da se, povodom navoda o počinjenim kaznenim djelima protiv njegova zdravlja i tjelesnog integriteta treba obratiti nadležnim tijelima kaznenog progona.

 PREDSJEDNICA POVJERENSTVA

 Nataša Novaković, dipl.iur.

Dostaviti:

1. Dužnosnica Kolinda Grabar-Kitarović, elektronička dostava
2. Na znanje – podnositelju prijave od 5. siječnja 2017.g. putem pošte
3. Na znanje – podnositelju prijave od 16. siječnja 2017.g. putem elektroničke pošte
4. Objava na internetskoj stranici Povjerenstva
5. Pismohrana